2บลจ.ผุดRMFฟินันซ่าชูจุดขายคล่องตัวมีกำไร
2 บลจ. เปิดตัวกองทุน RMF ส่งท้ายปี &#8220;ฟินันซ่า&#8221; ออกกองใหม่ลงทุนคล่องตัว เน้นรักษากำไรให้อยู่ &#8220;ยูโอบี&#8221; ส่งกองทุนทองคำ
13 ธ.ค. 2554

2 บลจ. เปิดตัวกองทุน RMF ส่งท้ายปี “ฟินันซ่า” ออกกองใหม่ลงทุนคล่องตัว เน้นรักษากำไรให้อยู่ “ยูโอบี” ส่งกองทุนทองคำ
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า กล่าวว่า ในระยะสั้นผลตอบแทนของหุ้น ตราสารหนี้ และสินค้าโภคภัณฑ์มีความผันผวนสูง ทำให้ผู้ลงทุนไม่สามารถสับเปลี่ยนกองทุนได้ทัน เสียโอกาสในการลงทุน บางช่วงผลตอบแทนติดลบในระยะสั้น บริษัทจึงออกกองทุนเปิดฟินันซ่า รีไทร์เมนท์ โซลูชั่น เพื่อการเลี้ยงชีพ (FAM RSRMF) เป็นทางเลือก
กองทุนดังกล่าวเป็นกองทุนรวมผสม เน้นลงทุนในประเทศ ได้แก่ หุ้น ตราสารหนี้ รวมถึงการลงทุนทางเลือก เช่น กองทุนรวมทองคำ กองทุนรวมสินค้าโภคภัณฑ์ กองทุนอีทีเอฟที่ซื้อขายในตลาดหลักทรัพย์แห่งประเทศไทย โดยจะปรับพอร์ตตามสภาวะและบริหารในเชิงรุกตั้งเป้าผลตอบแทนแบบ Absolute Return ไม่ยึดติดกับดัชนีอ้างอิง
“ถ้าพูดให้เข้าใจง่ายๆ กองทุนนี้จะพยายามไม่ให้ขาดทุน เมื่อมีกำไรก็จะล็อกไว้ สถานการณ์ใดมีความเสี่ยงสูงก็จะนำเงินทั้งหมดลงทุนในกองทุนมันนี่มาร์เก็ตเพื่อพักเงิน จึงเหมาะกับคนที่ต้องการใช้สิทธิลดหย่อนภาษี แต่จะหวังกำไรปีละมากๆ ไม่ได้” นายธีรพันธุ์ กล่าว
พอร์ตลงทุนในเบื้องต้นจะลงทุนในหุ้น 60% ตราสารหนี้ 30% และกองทุนทองคำ 10% โดยกองทุนจะเสนอขายครั้งแรกในวันที่ 13-26 ธ.ค. 2554 สำหรับผู้ลงทุนทุกๆ 5 หมื่นบาท จะได้รับหน่วยลงทุนกองทุนเปิดฟินันซ่าเพิ่มพูนทรัพย์ (FAM VF) เพิ่ม 100 บาท และหากลงทุนมากกว่า 1 ล้านบาท รับ FAM VF เพิ่มอีก 2,000 บาท
นายธีรพันธุ์ กล่าวว่า นักลงทุนกังวลว่าเศรษฐกิจจะลดลงหลังเกิดอุทกภัย จึงชะลอการลงทุน ส่งผลให้มูลค่าสินทรัพย์ภายใต้การบริหาร (AUM) ของบริษัทประคองตัวระดับ 2.93 หมื่นล้านบาท ไปจนถึงสิ้นปี จากสิ้นปีที่ผ่านมาอยู่ที่ 2.6 หมื่นล้านบาท
สำหรับเป้าหมายการขยายสินทรัพย์ในปี 2555 ยังรอดูทิศทางตลาดและปัจจัยอื่นๆ เพราะคาดว่าธนาคารพาณิชย์จะแข่งดอกเบี้ยเพื่อดึงเงินฝาก เนื่องจากสถาบันประกันเงินฝากจะคุ้มครองวงเงินไม่เกิน 1 ล้านบาท มีผลเดือน ส.ค. 2555 
“ในปีหน้าเราต้องหาผลิตภัณฑ์ที่ให้ผลตอบแทนมากกว่าดอกเบี้ยเงินฝาก ซึ่งกองทุนรวมอสังหาริมทรัพย์น่าจะเป็นทางเลือกหนึ่ง บริษัทจึงมีแผนออก 2 กองทุนที่เกี่ยวกับธุรกิจรีเทล มูลค่ารวม 2,000-4,000 ล้านบาท” นายธีรพันธุ์ กล่าว
ด้านนายวนา พูลผล ประธานเจ้าหน้าที่บริหาร บลจ.ยูโอบี (ไทย) กล่าวว่า บริษัทจะเปิดขายครั้งแรกกองทุนเปิดยูโอบี โกลด์ เพื่อการเลี้ยงชีพ (UOBGRMFH) วันที่ 13-20 ธ.ค. 2554 เพื่อรองรับผู้ที่ต้องการลดหย่อนภาษีและหาโอกาสการลงทุนในทองคำแท่งในระยะยาว 
กองทุน UOBGRMFH จะลงทุนในทองคำแท่งผ่านกองทุน SPDR Gold Trust ที่ซื้อขายในตลาดหุ้นสิงคโปร์ โดยป้องกันความเสี่ยงอัตราแลกเปลี่ยนไม่น้อยกว่า 90% 
บริษัทได้ส่งเสริมการขายสำหรับผู้ลงทุนที่ลงทุนในกองทุน LTF และ RMF ปี 2554 รับบัตรกำนัลเซ็นทรัลสูงสุด 1.5 หมื่นบาท และหากสับเปลี่ยนมาจาก บลจ.อื่นมา บลจ.ยูโอบี จะได้รับบัตรกำนัลเพิ่มสูงสุดไม่เกิน 1.5 แสนล้านบาท